“พริมา มารีน” เสนอขายหุ้น IPO 650 ล้านหุ้น เล็งเข้าเทรด SET ก.ย.นี้
“พริมา มารีน” หรือ PRM ผู้ให้บริการขนส่งและจัดเก็บน้ำมันดิบ น้ำมันสำเร็จรูป น้ำมันกึ่งสำเร็จรูปและปิโตรเคมีทางเรือ เสนอขายหุ้น IPO 650 ล้านหุ้น เล็งเข้าเทรด SET ก.ย.นี้ โดยมี บล.กสิกรไทย-ธนาคารไทยพาณิชย์ เป็นที่ปรึกษาทางการเงิน
3 ส.ค. 2560

บริษัท พริมา มารีน จำกัด (มหาชน) หรือ PRM ระบุว่า บริษัทคาดว่าจะเสนอขายหุ้นสามัญให้แก่ประชาชนเป็นครั้งแรก (IPO) จำนวนไม่เกิน 650 ล้านหุ้น และเข้าจดทะเบียนในตลาดหลักทรัพย์แห่งประเทศไทยในราวเดือน ก.ย.นี้  โดยมี บล.กสิกรไทย และธนาคารไทยพาณิชย์ เป็นที่ปรึกษาทางการเงิน
ทั้งนี้ PRM เป็นผู้ให้บริการขนส่งและจัดเก็บน้ำมันดิบ น้ำมันสำเร็จรูป น้ำมันกึ่งสำเร็จรูป และปิโตรเคมีทางเรืออย่างครบวงจรซึ่งเป็นรายใหญ่ที่สุดของประเทศไทย รวมถึงให้บริการเรือขนส่งที่สนับสนุนงานสำรวจและผลิตปิโตรเลียมกลางทะเล และการบริหารจัดการกองเรือของอุตสาหกรรมน้ำมันและปิโตรเคมี เพื่อให้บริการแก่ลูกค้าทั้งในและต่างประเทศในภูมิภาคเอเชียแปซิฟิก
ขณะที่ผู้ถือหุ้นรายใหญ่ของบริษัท คือ บริษัท นทลิน จำกัด ซึ่งเป็นผู้ถือหุ้นใหญ่ 45.05% ใน บริษัท ซีออยล์ จำกัด (มหาชน) หรือ SEAOIL เช่นกัน